
			dan buthler er født i 1965 i Rønne i Danmark. Han er siviløkonom med markedsføring og internett som spesialitet. Han er en av skaperne bak karakteren Christopher Silfverbielke, Sveriges mest folkekjære psykopat. Buthlers interesse for sammenhenger og politikk er hans største inspirasjonskilde for det han vil fortelle. 

			Leffe Grimwalker er født i 1969 og oppvokst i Hökarengen i Stockholm. Han har hatt en rekke vidt forskjellige yrker, som elektriker, selger, markedsføringskonsulent og gambler. I dag jobber han som skrivecoach, ghostwriter og forfatter, med bøker som Havrefarsan og Tick Tack. Leffe bor i Skåne med sin kone, forfatteren Caroline Grimwalker, katten Anubis og ravnen Korpemon. 

			Dette er en fiktiv historie, og enhver likhet med virkelige mennesker er tilfeldig. 

			London, Storbritannia 

			Denne fyren, Simon, er den galeste jeg har møtt, tenker Peter Bao. 

			De sitter i kjelleren til et hvitt hus med fire etasjer et sted i Kensington. Ifølge Simon, tilhører huset en peruansk forretningsmann som låner det ut til Xavier Flores, faren til Simon, den skyhøye slyngelen som lever seg inn i gangsterrollen foran Peter på alle tenkelige, klisjéaktige måter. For mye av alt, som alle unge menn i de søramerikanske kartellene. Masse gull, diamanter og testosteron, og altfor mye kokain og sprit. 

			Simon Flores, som ser ut som en populær youtuber, er tjuefem år gammel og insisterer på å spille poker om vanvittige summer. Peter vil bare forsvinne, men han må sitte barnevakt for den arrogante jyplingen og holde ham i godt humør. Det inngår i forretningene, og som i alle andre sammenhenger betyr relasjoner alt. 

			Peter, som allerede avskyr colombianere og meksikanere, er virkelig ikke begeistret for den peruanske Flores-klanen heller, men et sted må han skaffe de hundrevis av kiloene med narkotika som han trenger til de europeiske markedene sine. 

			Peter er her fordi han trenger penger. Oppbygningen av kryptovalutaen og alle bestikkelsene og lønningene sluker penger, men det er grenser for hvor mye dritt han er villig til å ta. Narkotikaen er motoren for inntektene, men når planen hans er iverksatt, kommer han ikke til å trenge narkosalget lenger. Det er også derfor han har lært seg å tolerere Xavier, og nå Simon, selv om han angrer mer og mer for hver time som han må lytte til den frekke og mistilpassede sønnen. Peter har ikke tatt med seg sine egne livvakter, men de sitter utenfor, og han lurer på om han snart kommer til å angre på det også. Den meste tyder på det. 

			Egentlig skulle han ha truffet Xavier, men den peruanske kartellederen sies å ha pådratt seg det jævla viruset som har gjort hele verden rabiat. 

			Simon er høy, sikkert litt over én nitti, solbrent og veltrent som en toppidrettsutøver. Peter mistenker at han har trent på å blunke unaturlig sjelden, noe som gir ham et intenst uttrykk som sikkert fungerer på svakere typer. Han utstråler blandingen av arroganse og usårlighet som man bare kan ha når man aldri har måttet håndtere motgang, og når man lider av mindre­verdighetskomplekser overfor en far som er kartelleder. 

			Antakelig har Simon aldri blitt motsagt i hele sitt liv. Men det ville han ha blitt mye oftere om ikke faren hans hadde styrt Perus største narkotikasyndikat. Det er nok ikke sånn at Simon er mindre intelligent, snarere at han aldri har fått trening i å finne løsninger på problemer. 

			Etter at Peter og Victor Yu har spist middag, drukket, snortet og lekt VIP på nattklubben hele kvelden sammen med Simon, de tre livvaktene hans og noen eskortejenter, har det lille selskapet flyttet inn på et lydisolert rom og slått seg ned rundt et pokerbord. 

			Langs kjellerkorridoren utenfor, er det andre rom, og det er ikke vanskelig å gjette hvorfor de er lydisolerte og hva som foregår bak de stengte dørene. Da Peter var på toalettet, lokaliserte han det som antakelig var kontrollrommet – med tanke på alle kameraene overalt, måtte det finnes noe slikt. Det mest logiske var også at rommet skulle være i kjelleren, gjemt unna de fine delene av huset som lå over bakkeplan. Det var den eneste døren med kikkhull, så det kunne knapt nok være noe annet. 

			Simon leker sjef overfor de yngre livvaktene. Peter jatter med, selv om relasjonen til Simon egentlig er helt uviktig. Det eneste som betyr noe, er forholdet til den syke faren. Men siden all forretningsvirksomhet i siste instans handler om relasjoner, er representasjon uunngåelig. 

			Mennene oppfører seg som svin, og en av de innleide jentene blir rispet med kniv og må kjøres til sykehuset av to av Simons livvakter. Når vaktene forsvinner med den andre eskorten, begynner Simon å fable om at han er utvalgt og bable om en spådom. Den sier at han vil dø som en veldig gammel og mektig mann. 

			Når Simon tar frem en gullrevolver, tror Peter ikke helt på ham, men innser fort at han i høyeste grad mener alvor. 

			Simon rister ut patronene og stapper én av dem inn igjen. Snurrer på sylinderen og slår revolveren i bordet. 

			Simon tar tak i halskjedet sitt og viser Peter en leopardskalle i gull. «Dette er mitt totem, og det gjør meg usårlig.» 

			«Så fint for deg», sier Peter syrlig og ser på Victor, som rister på hodet. Peter kan ikke unngå å smile. En gang var han også ung, men allerede den gangen visste han at de eldre skal respekteres, hvis de fortjente det, selvfølgelig, og for Xaviers skyld har Peter ikke gjort annet enn å vise Simon respekt i hele kveld. 

			«Det finnes ingen ekte menn utenfor Sør-Amerika. Og spesielt ikke i forpulte Kina, din skjevøyde jævel.» 

			«Kanskje vi burde gå og legge oss nå?» sier Victor og gjør et forsøk på å reise seg opp, men Simon holder opp en hånd. 

			Peter signaliserer til Victor at han skal sette seg igjen, han kan ta hånd om dette, noe som ser ut til å gjøre Victor nervøs. Det er ikke første gang Peter har spilt russisk rulett. 

			«Faren min sier at du er en hard og farlig mann.» Simon fnyser mot Peter. 

			Normalt ville Peter ha skutt Simon på flekken fordi han ikke viser respekt. 

			Når Peter ikke svarer, men bare ser på Simon som om han er en femåring, blir gutten sint. 

			Simon tar opp en Glock og gjør en feiende bevegelse. Retter den mot Peter og oppfordrer Victor til å stille seg bak Peter, der han kan se ham. 

			«Du tror du er tøff, er det sånn å forstå?» 

			Peter trekker på skuldrene mens han funderer over hvordan han skal takle situasjonen. Simon er så høy på stoff at han kunne ha ligget i samme bane som satellittene som overvåker faren hans i Peru. 

			«Kom igjen, Simon. Du har ingenting å bevise, du er tøffere enn meg. La oss roe oss ned», sier Peter, men egentlig vil han ta opp revolveren på bordet og bli med på leken. Slike ting får ham til å føle seg levende, som om et urinstinkt våkner i ham. 

			«Du skal faen meg ta revolveren og sette den mot pannen, hvis du overlever, er det min tur. Let’s do this!» Simon ler som en jævla hyene, med øyne som tallerkener. 

			Spillet er gammelt og begynte i Russland, men ble verdens­kjent først gjennom gangsterfilmer. Den kanskje mest kjente personen som har spilt det, er Malcolm X. 

			Peter regner på oddsene, som er ganske enkle. Å være først ute er faktisk en fordel, selv om mange tror det er omvendt. Den som avfyrer våpenet først, har 83 prosent sjanse for å overleve, så synker oddsene markant, forutsatt at man ikke snurrer sylinderen igjen. Hadde Simon visst det, ville han ha begynt, men han er nok like dårlig i russisk rulett som han er i poker. 

			Peter setter revolveren mot tinningen, sikter en anelse oppover. Da har han større sjanse for å overleve hvis skuddet går av. Han ser Simon i øynene og smiler til ham. Trekker i avtrekkeren uten å blunke. 

			Klikk! 

			Simon rykker til en anelse, og Victor puster ut. 

			«Din tur.» Peter dytter våpenet bort til Simon og håper han ikke vil snurre på sylinderen. Da øker oddsene hans. Det er flaks at Xavier har flere sønner, men Peter liker likevel ikke situasjonen, selv om han ikke har noe valg. Viser han seg svak nå, kommer både Xavier og Simon til å kjøre over ham for all fremtid. 

			Simon nikker raskt. Viser tenner, tar revolveren og setter den mot tinningen. Skriker når han trekker av. 

			Klikk! 

			Simon hoier, nikker og flirer mens han retter Glocken mot Peter, som tar revolveren og snurrer sylinderen. Kan man jukse, så skal man det. 

			Simon drar til seg speilet med kokain og snorter i seg en stripe uten å slippe Peter og Victor med blikket. 

			Peter, som vet at Victor er klar til å trekke sin egen pistol og skyte peruaneren, holder opp hånden mot sin gamle mentor. Det er for sent for det nå, og på en måte nyter Peter det. «Siste sjanse, Simon. Enten slutter vi nå, eller så går vi hele veien.» 

			«Så du feiger ut? Jeg visste det. Dere kinesere er feige, små jævler.» 

			Peter setter løpet mot hodet. Trykker sakte inn avtrekkeren og gir Simon et luftkyss før han trykker den inn hele veien. 

			Klikk! 

			Peter legger revolveren rolig på bordet. Tar en sigarett som Victor tenner for ham. 

			«Din tur.» 

			Simon puster opphisset. Ser på den gullfargede døden foran seg, slikker seg om munnen. Han tar den opp og veier den i hånden, men ser ikke like sikker ut lenger, tross narkotikaen som ruller som bølger mot en strand i kroppen hans. Peters ro har plantet en tvil i hodet hans. 

			«I dag, Simon», sier Peter og tar et trekk. Han vet at han burde backe ut nå, men hvordan ville det se ut når sladderen begynner å gå i underverdenen? Han har sin ære å opprettholde. 

			Han blåser ut røyken mot Simon og legger det ene beinet over det andre. Det dirrer i kroppen, og han nikker mot Simon. «Kom igjen nå, vis at du er mann.» 

			Simon setter gullrevolveren mot tinningen. Biter tennene sammen og trekker av. Smellet er øredøvende. 

			Peter ler når han ser at Simons hjerne har truffet døren på den andre siden av rommet. Ungdommen nå til dags … 

			Victor reagerer raskt og har allerede pistolen oppe når livvakten, kun iført underbukse, åpner døren. Når han ser Simons livløse kropp, bråstopper han. Han får to skudd i brystet av Victor mens Peter slukker sigaretten i whiskyglasset. 

			«Dette var overhodet ikke bra», sier Victor og sjekker at livvakten er død. 

			«Det er som det er. Ta hånd om jenta og ring noen som kan rydde opp i dette her.» 

			«Hva skal du si til faren hans?» spør Victor. 

			«Jeg vet ikke, men vi må nok belage oss på at vi ikke kommer til å få mer kokain fra Peru heretter.» 

			Peter går ut fra bygningen og setter seg i limousinen mens han venter på Victor. Tyngden av gullrevolveren i hånden og duften av det brente kruttet – han har ikke følt seg så levende på lenge. Nok en gang har han slåss mot døden og vunnet, men han vet at han en dag kommer til å dø, og ikke som en gammel mann hvis han fortsetter på denne måten. Han må bli mer forsiktig, tenker han. 

			Men faen så deilig det er å leve. 

			Fårdala, Tyresö 

			Alex Storm vil kjøre inn i en fjellvegg. Han har til og med valgt seg ut en som passer perfekt. En som ligger bare en meter fra motorveien, i svingen etter en rett strekning. 

			To hundre kilometer i timen. 

			Ikke noe belte, og pang! 

			Rett til paradis. 

			Det er enten det eller å begynne å jobbe på ICA. Det er drømmen hans akkurat nå, bare sitte og skanne varer i kassa. Blipp, blipp, blipp. Ingen bekymringer og ingen sorg som ligger som superlim i hjernen. Så herlig det hadde vært å jobbe fra åtte til fem. Ingen som krever noe, ikke noe politi som vil taue deg inn, ingen ansatte som stadig kommer med nye problemer eller vil ha mer penger, og ingen kone som … 

			Jessica … Han savner henne, selv om hun bare sitter to meter fra ham. Hun har logget ut. Men han forstår. Det er rart at de ikke har tatt livet av seg begge to. Med tanke på trillingene som ble myrdet av en gal mann bare for å hevne seg på ham. 

			Blipp. Blipp. Blipp. 

			Alt er hans feil. Han vet jo det. Hadde han ikke spilt poker og vunnet mot Oleg, ville han ikke ha sittet her i dag. Hadde han ikke lånt penger av broren sin, Peter Bao, hadde ikke broren, lederen for en Hongkong-triade, kunnet kreve at Alex skulle ta over Peters kasinovirksomhet i Sverige. Det han ikke hadde fortalt, var at Alex også skulle ta over bordellvirksomheten og narkotikahandelen. En stund var han og Jessica til og med rike, men nå har de ikke en krone. De må begynne på nytt, og det gnager i ham. Peter har ham i et jerngrep. 

			Blipp, blipp, blipp … 

			Drømmen om et nytt liv forfølger ham. Begynne fra begynnelsen med Jessica og bare glemme det siste året. 

			Han kikker på Sussie, som sukker dypt. Hun har munnbind på seg, men har laget et hull til munnen, siden det var så vanskelig å puste. Men det kunne ha vært verre. At hun overhodet har munnbind, er et mirakel, siden korona tydeligvis ikke er et virus, men en mikrochip Bill Gates har skapt for å kontrollere menneskeheten. Sussie er konspirasjonsteoretiker. Antakelig fordi hun er redd for absolutt alt. Og nå er det enda verre, siden hun føler det er hennes feil at trillingene ble kidnappet og myrdet. 

			Alex vil gjerne si seg enig med henne, men det går ikke. Alle vet at det er hans egne valg som førte dem hit. 

			De begravde det som var igjen av barna for et par måneder siden, trillingene fikk dele kiste. Det var en fin og vakker begravelse som druknet i blomster, og selv om folk sier at tiden leger alle sår, så gjør den ikke det. Tiden løper fortere enn Usain Bolt, og Alex rekker ikke å få med seg følelsene. Gjemmer dem som vanlig. 

			Sussie sukker igjen og kikker på Jessica, som fikler med mobilen. 

			«Sussie?» sier Alex. 

			«Slutt å si navnet mitt som om det er en sykdom.» 

			«Si bare hva det er i stedet for å fiske etter Jessicas medfølelse.» Alex reiser seg opp. Ingen vil løfte på det lokket, og selv om de så smått har begynt å spøke igjen, så koker det under huden på dem. 

			«Hva?» spør Jessica og slutter å spille Candy Crush. 

			«Sussie vil et eller annet», sier Alex og peker på Sussie, som biter på en negl. 

			«Greit. Hva?» Jessica kikker på mobilen. Trykker igjen, og selv om lyden er lav, hører Alex at hun har rundet banen. Hun er antakelig på bane tusen nå. Iblant spør han seg om hun er gift med mobilen og ikke med ham. 

			«Lasse har gjort det slutt.» Sussie mumler frem ordene. 

			«Det var vel på tide», sier Jessica mens hun slipper mobilen og setter seg ved siden av Sussie. «Han fortjente deg ikke, vennen. Sa han noe?» 

			Sussie trekker pusten dypt, som om hun skal dykke ned i Marianergropen. «Han … åh, det spiller vel ingen rolle.» 

			«Det er konspirasjonsteoriene dine, Sussie», sier Alex. Denne gangen fleiper han ikke. «Kanskje du skulle ta tak i problemene dine i stedet for å finne på rare feil med verden.» 

			«Det kan du si.» Jessica ser surt på ham. «Lasse er en dust, så det hadde vært fint om ikke du også er det.» 

			Jessica lyver som en fake Rolex, tenker Alex og går mot kjøkkenet. Lasse er firkantet som faen, men er ellers en hygge­lig type. Snill og grei, selv om Alex har villet spy av ham noen ganger. 

			Han unngår å ta fighten med Jessica. Det ligger i kortene at han taper for tiden. 

			Blipp. Blipp. Blipp. 

			Fjellvegg eller ICA. 

			Det er det store spørsmålet. 

			Alex tar en angsttablett i smug og skyller ned med jus rett fra pakken. Rykker til når han hører et barneskrik, selv om han vet at det ikke er noe. Noen ganger hører han en av trillingene, men det er bare minner som har etset seg fast i veggene. 

			Mobilen sier pling, og han ser at det er en sms fra Wong. Den kjempesvære kineseren som har ansvaret for sikkerheten på kasinoet. 

			Alex vil ikke åpne meldingen, men gjør det likevel. Leser og slutter å puste. Hjertet tar salto tre ganger før det lander i magen. Han skyller ned mer angst med jusen. 

			Det har vært razzia her. 

			Hongkong 

			Peter må finne ut hvem det er som prøver å drepe ham. Det er jo ikke bare det at han ikke har lyst til å dø ennå, drapsforsøkene gjør det også mye mer tungvint å lede triadene. 

			Han legger gullrevolveren i en fløyelskledd eske. Seriemordere beholder alltid et trofé, Peter liker også å gjøre det. Hvis han rekker å bli gammel, kommer trofeene til å hjelpe ham å huske sine seire og glede seg over dem. Men fremtiden ser ikke lys ut. 

			Siden tidlig i tenårene har Peter Bao visst at han antakelig kommer til å dø en voldelig død, det ligger i yrkets natur. Men at fiendene hans ønsker å ta livet av ham er én ting, den rådende situasjonen en annen. Etter flere drapsforsøk de siste månedene, der det mest spektakulære var med en forhåndsprogrammert drone bevæpnet med giftpiler, er det bare et spørsmål om tid før de vil lykkes. 

			Nå har det vært rolig i seks uker, noe som også bekymrer ham. Det kan jo naturligvis bety at fiendene hans har gitt opp, men det kan han selvsagt ikke ta for gitt. Han har gått så hardt frem som han kan, for å rydde i rekkene, men det er alltid turbulent før en ny organisasjon har etablert seg ordentlig. Det er en hårfin balansegang. For å sette seg i respekt, må han være hard, men er han for hard, avslører han at det finnes et trusselbilde mot ham og posisjonen hans, som er det samme som å vise seg svak. 

			Han har gjort alt han kan for å holde drapsforsøkene hemmelige, samtidig kan han ikke annet enn å anta at alle i Hongkong vet om situasjonen. 

			Men hadde det vært hans eneste problem, ville livet ha vært enkelt. For tiden begynner Kina å utgjøre en stadig større trussel mot Hongkong: De stadige protestene og demonstrasjonene som blir slått ned, viruset som gjør folk urolige, Kina som prøver å kontrollere alle mediene og å legge press på Hongkongs regjering. 

			De valgene som har blitt gjennomført, erklæres ugyldige på grunn av formaliteter, og de kandidatene som har gjort det bra, diskvalifiseres og forbys å stille opp i fremtidige valg. Det stemmer riktignok at Kina unngår en direkte okkupasjon av Hongkong, men det er også åpenbart at de ikke har den minste intensjon om å respektere avtalen med Storbritannia om å la Hongkong få fortsette å være en hybrid mellom det gamle imperiet og Asia. Ett land, to systemer. 

			Samtidig truer viruset med å endre reglene for verdensøkonomien. Legg til gjelden som hoper seg opp i et banksystem som har fått puter sydd under armene i årevis. 

			Kina har ikke råd til en bankkollaps. Styresmaktene i Beijing må ha vekst for å bevare ro og orden, men blir tvunget til å se på mens BNP faller med sju prosent. De stadig større forskjellene i velstand mellom ulike grupper og deler av landet, er som en kreftsvulst. Ti prosent er arbeidsledige, og seks hundre millioner tjener mindre enn tusen kinesiske yuan i måneden. Det er uhørt i et kommunistisk land. 

			Kina vil ta over Taiwan, og det går rykter om en makt­demonstrasjon som vil øke spenningene med resten av verden. Peters spioner i Kina, antyder at kommunistpartiet er villig til å starte en krig hvis misnøyen i landet blir for stor. For Hongkongs del blir konklusjonen dessverre at byen kommer til å bli en del av Kina. For ifølge Beijings offisielle historie, har Hongkong alltid vært en del av Kina. Mellomspillet der britene styrte, som var kortvarig i kinesisk perspektiv, endret ikke på det. Men selv om Hongkong er et mykere mål enn Taiwan, er det ikke uten risiko for Beijing. Spørsmålet er hva de frykter mest, presset utenfra eller innenfra. Når det indre presset tar form som nasjonalisme, kan det være en ressurs. 

			Det er ikke mange som forstår Kina. Partiets hovedmål er alltid å beskytte sin egen makt. Balansegangen mellom å beholde makten og å holde økonomien i gang, er vanskelig. Selv om Xi Jinping er like ideologisk forblindet som resten av klikken hans, er de ikke idioter. De kan sin historie og vet at selv den minste sprekk i rustningen kan antenne en enorm kruttønne bestående av mer enn én milliard mennesker som er skremt til underdanighet. For selv om det finnes en omfattende sensur, er det umulig å utrydde rykter og kontrollere folks tanker og følelser helt. Når levestandarden stiger, ifølge Maslow og hans jævla behovspyramide, så øker også kravene til mental frihet. Enn så lenge holder terrorveldet alt i en slags balanse, takket være forfølgelse av annerledestenkende, politisk omskolering og henrettelser, men Peter er overbevist om at det ikke skal så mye til for å rokke ved den. Sovjetunionens stilling så jo lenge ut til å være trygg, helt til alt bare gikk i oppløsning, merkelig nok uten vold. 

			Kinas kollaps vil bli annerledes. Det vil bli uhyggelig blodig. Når partiet faller, vil maktkamper bryte ut overalt, og når ingen ny samlende kraft kan ta over, vil Kina gå samme skjebne i møte som Sovjetunionen og brytes opp i nye land og regioner som deretter vil kjempe seg imellom. 

			I dette kaoset vil Peters nye organisasjon ta makten. Hongkong vil plutselig kontrollere mesteparten av Kina i stedet for omvendt. Det eneste Peter må gjøre, er å tenne lunten. 

			Et slikt scenario, der et dusin nye stater oppstår, vil være ytterst delikat. Ustabilitet er én ting, krig er en annen. Borgerkriger i en gammel atommakt kan fort bety slutten for hele menneskeheten. 

			Det vil ligge på hans skuldre å kontrollere en masse idioter som vil ha makten selv, og ikke skyr noen midler for å få den. Bare han har overblikket som kreves. Uansett hvem som griper makten, enten i et nytt Kina med de samme grensene som nå, eller i et virvar av nye og svakere småstater, kommer Peter til å sørge for å ha innflytelse over de nye lederne. I kulissene vil han styre Kina, og med en slik maktbase vil det ikke ta lang tid før han også har infiltrert de politiske systemene i resten av verden. Han kommer til å bli det mektigste mennesket verden noensinne har sett. 

			Informasjon er nøkkelen til alt: Kunnskap om fremtiden avgjør hvem som har makten over nåtiden. For å få fyr på det fuktige kruttet, trengs derfor to ting. Adgang til informasjon fra omverdenen og muligheten til å kommunisere elektronisk uten overvåkning fra staten. Begge problemer vil kunne løses ved å forsyne tilstrekkelig mange kinesere med usmittede, billige mobiltelefoner, som ironisk nok er piratkopiert i Kina. 

			Men akkurat nå må han fokusere på å holde seg i live. Drapsforsøk har jo den ulempen at de faktisk kan lykkes til slutt, og selv om de mislykkes, signaliserer de at han ikke har alt under kontroll. 

			Peter tar frem telefonen og ringer Victor Yu, som er i Taiwan for å gjøre et ærend. To ringetoner høres før den hese stemmen svarer. «God dag, sjef.» 

			Peter smiler og tenker at han faktisk tør å stole helt på sin trofaste medhjelper. Hadde Victor ønsket å konspirere mot ham, har han hatt mange muligheter, spesielt den kvelden da Peter ble tvunget til å drepe faren sin som tenåring. I stedet for å ta makten selv, tok han seg av alt det praktiske rundt å kvitte seg med liket og alle bevisene. Så kontrollerte han organisasjonen helt til Peter hadde lært nok til å kunne ta over. 

			Det er flott å kunne stole på et annet menneske, men det gjenstår likevel sju milliarder som han ikke vet hvor han har. 

			«Hvordan går det med avtalen?» 

			«Det vet jeg ikke helt», svarer Victor irritert. 

			Egentlig liker Peter ikke å snakke om organisasjonen over telefonen. Riktignok er det ikke så sannsynlig at myndighetene tør å leke The Wire med ham, men ingen blir gammel av å ta unødvendige sjanser. 

			«Har du hørt noe fra kildene dine ennå? Forretninger krever et stabilt miljø, men det behøver jeg jo ikke lære deg.» Peter tenner en sigarett og drysser aske på gullrevolveren, setter den inn i safen og låser den. 

			«Ingenting, enn så lenge», svarer Victor. «Men det er en ømfintlig situasjon, alle er i helspenn og skuler på hverandre. Å stille for mange spørsmål kan fort få deg til å fremstå som svak. Jeg har brukt flere ulike kilder som forstår verdien av å være diskré, men dessverre har de ikke levert varene ennå.» 

			«Greit, jeg vet at jeg ikke burde mase på deg.» Han stumper en sigarett og tenner umiddelbart en ny før han fortsetter. 

			«Hvordan går det med streiken der borte?» 

			«Jeg har akkurat avsluttet møtet, lederen for fagforeningen går av nå, av personlige årsaker, og etterfølgeren har ikke lyst til å gjøre det samme. Så jeg flyr tilbake i morgen.» 

			«Bra. Vet du hva jeg ønsker meg til jul? Et år uten bråk. Kan du se om de har det i noen av taxfreebutikkene?» Peter flirer trøtt. 

			«Jeg skal sjekke, men jeg anbefaler deg å ha flere ting på ønskelisten.» 

			«Jeg er redd du har rett. Ha en hyggelig hjemreise, så ses vi i morgen.» Han legger på. 

			Han ser ut over et Hongkong som aldri sover. Vet at han burde gå og legge seg, men det er noe som gnager i ham, og han klarer ikke å sette fingeren på hva. 

			Mobilen vibrerer, og når han ser nummeret, sukker han. Dette kan bare gå til helvete … 

		

	OEBPS/image/cover.jpg
Buthler

& Grimwa

L
TREDJE BOK | SERIEN OM ALEX STORM
Ag A
e e a "
: A Y :
: ' o E, " .
/B ' 1 THRILLER





OEBPS/image/Bonnier_forlag-svart.png





